Nä,  sollt mers glaawe, so e Glick!  Mir sin vun ennre Tour zurick  mit Fahrräder vun Weiße(n)burg  die Bach entlang nooch Lauterburg.  Jetzt heer ich schun e laut Geschrei:  Ja un? Was noch? Was is debei?  Druff saach ich, langsam, gar net fix:  In unsre Daache  werklich nix.  Wannd awwer mol doi Hern a(n)strengscht  un mol e bissel rickwärts denkscht,  dann stellscht du fescht, gar net verwunnert,  was sich gedahn in dem Jahrhunnert,  wo grad vor  drei Johr mit viel Gschiss  ins Menschheits-Gschichtsbuch gange is.  Wann ich jetzt awwer mol vergleich  wies war korz noochem Dritte Reich,  do stell ich fescht, mit Zorn im Maache,  dass mer ganz leicht, in denne Daache  bei enner Tour, mer roots net schwer,  in Schwierichkeite kumme weer.